El Pressupost de la Societat Anònima de Gestió de l’Ajuntament de 2019 s’incrementa a 13.528.000 euros
30 de novembre 2018

![](/media/m4tfkvbb/18_c_rp-presupuesto-sag-2019.jpg)  
  

L'alcalde de Sagunt, Quico Fernández, i la consellera delegada de la SAG, Roser Maestro, han comparegut en la roda de premsa del Pressupost de la SAG de 2019, que s'ha celebrat hui en el Saló de Plens de l'Ajuntament de Sagunt. Un dels aspectes que han destacat és l'increment del pressupost per a la SAG de 2019 a 13 milions i mig d'euros, quasi 900.000 euros més respecte al de l'any passat, per a consolidar-la i fer-la més efectiva. Este pressupost s'ha aprovat en el Ple Extraordinari que s'ha celebrat este migdia amb els vots a favor de l'Equip de Govern: Compromís, EUPV, ADN Morvedre i PSOE-PSPV i del Grup de No Adscrits, i el vot en contra de l'Oposició: PP, Iniciativa Porteña i Ciutadans.

  

La SAG és la part de l'Ajuntament que més augmenta la seua partida pressupostària i ho fa en 890.000 euros respecte a l'any anterior. Este augment és per a oferir més servicis i reforçar els que ja hi ha, segons han afirmat l'alcalde de Sagunt, Quico Fernández, com la consellera delegada de la SAG, Roser Maestro. Quico Fernández ha subratllat que “**este augment demostra que s'està treballant en la línia correcta de prestar servicis públics des d'una empresa pública**”. Amb este pressupost es perseguix cobrir els espais que requerixen d'un servici de manteniment, com els polígons industrials, també es va a reforçar la jardineria i la neteja general del municipi i també s'ha ampliat el servici de manteniment de platges. Per la seua banda, Roser Maestro ha volgut destacar la presència de 22 noves contractacions de la SAG previstes per a 2019 i l'augment de salari dels treballadors i treballadores de l'empresa, que feia quasi una dècada que no s’augmentava. En este sentit, Roser Maestro ha afirmat que “**no és només obligació per part d'un govern d'esquerres i que vulga donar este pas cap avant sinó que a més continuem apostant sense cap dubte per l'empresa pública i continuem apostant per la qualitat dins dels llocs de treball**”. 

  

Entre altres qüestions abordades en la roda de premsa, la consellera delegada de la SAG ha confirmat que ja estan iniciats per part del departament de Patrimoni de l'Ajuntament els tràmits per a la cessió del solar en SEPES i la construcció d'una nova seu. Tant Quico Fernández com Roser Mestre han coincidit que este augment del pressupost per a la SAG suposa una aposta clara i nítida respecte a l'empresa pública i a la prestació de servicis.​

*   [](http://www.facebook.com/sharer.php?u=https://aytosagunto.es/va/actualitat/el-pressupost-de-la-societat-anonima-de-gestio-de-l-ajuntament-de-2019-s-incrementa-a-13-528-000-euros/ "Facebook")
*   [](http://twitter.com/share?url=https://aytosagunto.es/va/actualitat/el-pressupost-de-la-societat-anonima-de-gestio-de-l-ajuntament-de-2019-s-incrementa-a-13-528-000-euros/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-pressupost-de-la-societat-anonima-de-gestio-de-l-ajuntament-de-2019-s-incrementa-a-13-528-000-euros/ "Linked In")
*   [](mailto:?body=https://aytosagunto.es/va/actualitat/el-pressupost-de-la-societat-anonima-de-gestio-de-l-ajuntament-de-2019-s-incrementa-a-13-528-000-euros/)